ЗАКЉУЧЦИ ТРЕЋЕГ САСТАНКА ОДБОРА ЗА СПОЉНЕ ПОСЛОВЕ СРБИЈЕ, ХРВАТСКЕ, ЦРНЕ ГОРЕ И БОСНЕ И ХЕРЦЕГОВИНЕ

Београд, 5. јул 2013.

* Учесници састанка констатовали су да корупција и организовани криминал и даље представљу један од главних проблема у земљама Југоисточне Европе и да су озбиљна претња владавини права у овим земљама.
* Учесници су закључили да корупција угрожава функционисање јавних институција, омета законодавни процес, негативно утиче на принципе легалности и правне сигурности и подрива поверење грађана у институције.
* Појава нових облика корупције, заједно са својим традиционалним облицима, позива на интензивирање регионалне и међународне сарадње, укључујући и успостављање међународног правног оквира и брзу имплементацију релевантних међународних инструмената.
* Учесници састанка су констатовали да национални парламенти имају значајну улогу у општим напорима за сузбијање корупције. Парламенти треба да промовишу опредељење за принципе интегритета политичких личности, установа, посебно сопствених радних тела задужених за превенцију и сузбијање корупције, јавних службеника, транспарентност у државној управи, као и да шире свест медју градјанима о штетности корупције. Парламенти морају да имају приступ релеватним информацијама и да указују на стварно стање ствари у области борбе против корупције.
* Учесници састанка су изразили пуну сагласност да законодавство мора да обезбеди максималну транспарентност у политичкој, административној и економској сфери. Како корупција угрожава јавне финансије борба против корупције представља један од видова искреног патриотизма и борбе за националну сигурност.
* Учесници састанка констатовали су да, и поред извесног побољшања у последњих неколико година, скроман број жена учествује у политичком животу у региону, а још мањи број заузима лидерска и руководећа места, као и места на којима се одлучује.
* Закључено је да уводјење минималних квота за жене на изборним листама и приликом додељивања мандата ствара могућност да жене дају већи допринос и снажније утичу на доношење политичких одлука, од локалног до републичког нивоа.
* Констатовано је да се жене за свој бољи положај у друштву морају изборити сарадњом и заједништвом, као и изградњом женског савезништва у политици и цивилном друштву.
* Усвојен је предлог да се заједничким акцијама (конференције, семинари, трибине) четири парламента учесника овог састанка, оснаже и јачају капацитети народних посланица кроз неформалне женске парламентарне мреже, групе и клубове.